b"\n_START_ARTICLE_\nAnicetus av Pontus\n_START_PARAGRAPH_\nAnicetus var en leder for mislykket anti-romersk oppr\xc3\xb8r i Pontus ved Svartehavet i dagens Tyrkia i \xc3\xa5r 69 e.Kr._NEWLINE_Anicetus var en frigitt, tidligere slave av Polemon II av Pontus. Han kommanderte den kongelige fl\xc3\xa5te inntil Pontus ble omgjort til en romersk provins under keiser Nero i \xc3\xa5r 63. I l\xc3\xb8pet av den borgerkrig som fulgte etter Neros d\xc3\xb8d, holdt Anicetus seg p\xc3\xa5 Vitellius' side og ledet et generelt oppr\xc3\xb8r mot Vespasian i Pontus og Colchis i \xc3\xa5r 69._NEWLINE_Oppr\xc3\xb8rerne \xc3\xb8dela den romerske fl\xc3\xa5ten (Classis Pontica) i et br\xc3\xa5tt angrep p\xc3\xa5 Trapezus, en by ved Svartehavet, og begynte deretter som pirater ved \xc3\xa5 bruke en b\xc3\xa5ttype som var kjent som camarae. Oppr\xc3\xb8ret ble sl\xc3\xa5tt ned da romerne fikk forsterkninger under ledelse av Virdius Geminus, en l\xc3\xb8ytnant av Vespasian. Fanget i en felle ved munningen av elven Cohibus (n\xc3\xa5 Khobi i vestlige Georgia) ble Anicetus overgitt til romerne av de lokale stammene. Han ble deretter drept."